Hrvatski sabor
20040708

Zahvaljujem gospodine predsjedavajući, poštovane dame i gospodo zastupnici. Na kraju rasprave o ovom prijedlogu zakona o izmjenama i dopunama Zakona o zemljišnim knjigama dopustite mi osvrnuti se barem djelomice koliko to uspijem obuhvatiti u ovom završnom izlaganju na neke primjedbe, sugestije koje su iznesene tijekom ove rasprave. Čini mi se da postoji opća suglasnost svih ovih koji su danas govorili, sudjelovali u raspravi da je načelo povjerenja u zemljišne knjige nešto bez čega se ne može ići naprijed. Jedno društvo koje ima cilj i potrebu tržišno se orijentirati, dopustiti slobodu investicija ne može ići naprijed bez točne evidencije o vlasništvu, a zemljišne knjige su upravo to, evidencija o vlasništvu nekretnina, u ovom slučaju na području Republike Hrvatske. Prema tome, nećemo niti ustavno načelo zaštite prava vlasništva jamčenja imati dok nemamo sređene zemljišne knjige. To je činjenica. S druge strane također je točno i to nitko ne može opovrgnuti argumentirano, da u ovom trenutku mi nemamo to načelo koje možemo poštivati u krajnjoj liniji po Zakonu o vlasništvu i drugim stvarnim pravima načelo povjerenja odgođeno sa 1.1. 2007. godine.